
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-00074/2014-04
20.06.2014. године
Б е о г р а д
	


           На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08), Комисија за акредитацију и проверу квалитета, на седници одржаној 20.06.2014. године, донела је
О Д Л У К У
о акредитацији високошколске установе
[bookmark: OLE_LINK18][bookmark: OLE_LINK19][bookmark: OLE_LINK27][bookmark: OLE_LINK28][bookmark: OLE_LINK23][bookmark: OLE_LINK24]Утврђује се да УНИВЕРЗИТЕТ У НИШУ-ФАКУЛТЕТ СПОРТА И ФИЗИЧКОГ ВАСПИТАЊА са седиштем у УЛ. ЧАРНОЈЕВИЋЕВА БР.10 А, НИШ, ПИБ: 101756222, Матични број: 17265962,  испуњава прописане стандарде за акредитацију високошколских установа.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У НИШУ-ФАКУЛТЕТ СПОРТА И ФИЗИЧКОГ ВАСПИТАЊА са седиштем у УЛ. ЧАРНОЈЕВИЋЕВА БР.10 А, НИШ, је дана 15.1.2014. године поднела захтев за акредитацију  под бројем 612-00-00074/2014-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У НИШУ-ФАКУЛТЕТ СПОРТА И ФИЗИЧКОГ ВАСПИТАЊА и предлог одлуке, достављени су Комисији за акредитацију и проверу квалитета.
Високошколска установа има утврђене основне задатке који су у складу са циљевима високог образовања, који су утврђени законом. Основни задаци оправдавају сврху постојања Установе као и циљева који су постављени. Установа, кроз сва три нивоа студија, уз највише стандарде у образовању, унапређује наставу како кроз процес теоријског тако и стручног образовања. Приоритетни циљеви су конкретни, потврђују друштвену оправданост постојања и деловања Факултета и произлазе из основних задатака Установе. Све активности високошколске Установе, а посебно развој студијских програма, су у складу са утврђеним основним задацима и циљевима високошколске установе. Високошколска установа периодично преиспитује своје основне задатке и  циљеве,  вреднујући њихову сврсисходност у процесу планирања и расподеле средстава.
Контролу, анализу и унапређење задатака и циљева Факултета спроводи Комисија за обезбеђење, контролу и унапређење квалитета, Наставно-научно веће и Савет Факултета. О резултатима планирања, контроле и унапређивања свих процеса рада јавност се упознаје путем сајта Факултета и Информатора (за будуће студенте), који се штампа сваке године. У току године Установа систематично планира и контролише испуњавање основних задатака. О резултатима планирања, контроле и обезбеђења квалитета јавност је обавештена путем сајта Факултета.
Високошколска установа има организациону структуру и систем управљања који обезбеђују постизање задатака и циљева високошколске установе. Факултет спорта и физичког васпитања је самостална високошколска установа чији рад је организован тако да има орган управљања, орган пословођења, стручне органе, секретаријат и студентски парламент. Статутом и Правилником о организацији и систематизацији послова и радних задатака дефинисане су одговорности и овлашћења органа управљања, пословођења, као и стручних органа и студентског парламента. У раду наставно-научног већа о питањима  која се односе на осигурање квалитета наставе, реформу студијских програма, анализу ефикасности студирања и утврђивања ЕСПБ, учествују и представници студената (20% од укупног броја чланова Наставно-научног већа).
На Факултету спорта и физичког васпитања су организована три степена студија (основне струковне и академске, мастер академске/специјалистичке струковне и докторске академске). Студијски програми су конципирани у складу са Болоњском декларацијом и најновијим светским трендовима у образовно-научној области  физичко васпитање и спорт. Студенти стичу одговарајуће квалификације у сва три нивоа студија које одговарају завршетку одређеног нивоа. Сви програми наведени у листи студијских програма прихваћени су од стране надлежног органа. Сви студијски програми испуњавају стандарде квалитета и између њих постоји потребан степен усаглашености, имају усклађену структуру одговарајуће ширине и дубине и примерене методе учења. Студијски програми су повезане и усклађене целине, које обухватају циљеве, структуру и садржај, политику и процедуру уписа студената, методе учења и начин провере знања, исходе и компетенције. Факултет планира и вреднује резултате студијских програма у складу са утврђеним циљевима и расположивим средствима, континуирано развија, преиспитује и унапређује садржаје студијских програма у чему одлучујућу улогу имају наставно особље и студенти.
Факултет је одлуком Комисије за акредитацију научно истраживачких организација бр. 021-01-17/82 од 23.12.2013 године регистрован као научно истраживачка организација. Факултет спорта и физичког васпитања планира, припрема и реализује научно-истраживачке и стручне пројекте. Тренутно су у поступку реализације 3 пројекта које финансира Министарство просвете, науке и технолошког развоја на којима је ангажовано 26 наставника и сарадника и 7 доктораната.  Поред пројеката чији је носилац Факултет, наставници, сарадници и докторанди  учествују у 2 пројекта чији су носиоци Медицински и Електронски факултет Универзитета у Нишу. Наставници учествују на стручним и научним скуповима у земљи и иностранству, као и на стручним саветовањима из области спорта и физичког васпитања.
Наставно особље Факултета задовољава потребе наставног процеса и својим научно-стручним квалификацијама и наставно-педагошким квалитетима и способностима обезбеђују реализацију студијских програма и остваривање основних задатака и циљева Факултета, као и покривање укупног броја часова активне наставе на студијским програмима. По критеријумима научног поља друштвено-хуманистичких наука  број наставника је одговарајући за реализацију свих студијских програма за које се тражи акредитација. Научне и стручне квалификације наставног особља одговарају образовно-научном пољу и нивоу њихових задужења, што се може видети у књизи наставника. За све наставнике ангажоване са пуним радним временом приложене су радне књижице као и одговарајући уговори за све наставнике ангажоване са непуним радним временом. Укупан број наставника на Факултету је 41, од којих је у сталном радном односу 36 наставника са пуним радним временом и 5 наставника са других Факултета ангажованих по уговору о раду са 30% радног времена. 17 наставника је у звању редовни професор, 13 у звању ванредни професор, 11 у звању доцент. 87,80% наставника је у сталном радном односу са пуним радним временом који држе 91,08% активне наставе. Укупан број наставника одговара потребама студијских програма и довољан је да покрије број часова активне наставе на свим студијским програмима. Просечно ангажовање наставника на годишњем нивоу је 5,49 часова активне наставе недељно. Укупан број сарадника на Факултету је 10, у звању асистента, и сви су у сталном радном односу са пуним радним временом. Просечно оптерећење сарадника је 9,76 часова активне наставе. Факултет у складу са Правилником о научном и стручном усавршавању наставника и сарадника и сходно својим материјалним могућностима, обезбеђује услове и подстиче наставнике и сараднике да се активно баве научно-истраживачким радом и објављују резултате својих истраживања у часописима релевантним за научну област.
На Факултету постоји довољан број квалификованог особља за обављање библиотечких и послова информационих система. Библиотека има 3 извршиоца од којих су два библиотекара са високим образовањем – и један књижничар са средњим образовањем. Одељење за рачунарско-информационе послове, има 3 извршиоца, од којих су 2 дипломирани инжењери (електронике - електротехнике).
Постоји дефинисан број и јасни услови за упис и пријем студената. На Факултету се, у складу са одредбама Стратегије за обезбеђење квалитета, која се односи на систематско праћење успеха и напредовања студената, прати успех студената на свим студијским програмима и предузимају одговарајуће мере ако дође до потешкоћа у савладавању наставе и незадовољавајућих резултата студената у испуњавању обавеза. Сваки предмет има предиспитни део који се прати током наставе и има удео у коначној оцени на испиту.
Факултет у свом седишту располаже простором укупне површине 1.763,78 м2, (амфитеатар, учионице, вежбаонице, сала за вежбање, лабораторија, рачунарска лабораторија). По уговорима који су приложени (уговори на 5 година) користи и просторе: Спортског центра ''Чаир'' (базен, спортску салу и малу салу) са 9000 м2; Гимнастичког Клуба "НИШ" са 150 м2. Укупан бруто простор који Факултет обезбеђује је 10.913,78 м2, што за укупно 1082 студената, по студенту износи 10,08 м2. На основу приложене документације може се утврдити да постоји одговарајући радни простор за наставнике и сараднике као и простор у амфитеатру и учионицама за несметано праћење наставе за сваког студента. Факултет је у складу са потребама студијских програма обезбедио одговарајућу опрему, а у раду са студентима се користе: справе, реквизити и друга техничка опрема.
Библиотека Факултета спорта и физичког васпитања поседује фонд од 10.874 библиотечких јединица у коме је заступљена научна и стручна литература наставника Факултета и других домаћих и страних аутора (уџбеници, практикуми, библиографије, монографије, енциклопедије, речници, лексикони, часописи, докторске дисертације, магистарске тезе, мастер радови и дипломски радови). Факултет поседује одговарајући обим и квалитет информационе опреме, која обезбеђује одговарајући ниво студирања и научно-истраживачког рада. У оквиру обезбеђења овог ресурса Факултет је обезбедио једну рачунарску лабораторију са 20 рачунара са сталним приступом интернету.
Факултет позитивно финансијски послује у последње три године. Факултет има усвојен финансијски план који је саставни део Плана рада Факултета. Финансијски план има прецизно дефинисане будуће планиране приходе и расходе по врстама и динамици реализације и доступан је јавности. Факултет усваја текући финансијски план за сваку годину најкасније до краја јануара текуће године.
Установа је утврдила јасну Стратегију обезбеђења квалитета која се спроводи кроз рад Комисије за квалитет. Стратегијом обезбеђења квалитета је утврђен процес самовредновања и резултати тог процеса су дати у  извештају о самовредновању. Факултет је на сајту објавио основне задатке, циљеве, очекиване исходе студија, планове и програме студија, описе свих предмета на студијским програмима, начине оцењивања, услове уписа и преношења ЕСП бодова са друге високошколске установе, услове за упис студија. Преко сајта (www.fsfv.ni.ac.rs) доступни су стратешки документи, правни акти и документи везани за квалитет установе и студијских програма. Доступне су све неопходне информације везане за студијске програме (наставни планови, планови извођења наставе, књига предмета, књига наставника); информације везане за научно-истраживачки рад (пројекти, скупови, извештаји). На сајту и у Информатору за студенте презентирана је листа наставника и сарадника на студијским програмима са дефинисаним ангажовањима у оквиру одговарајућих студија и друге неопходне информације.
Kомисија за акредитацију и проверу квалитета, утврдила је да високошколска установа  ФАКУЛТЕТ СПОРТА И ФИЗИЧКОГ ВАСПИТАЊА УНИВЕРЗИТЕТА У НИШУ има укупно 36 наставника са пуним радним временом, 5 наставника са непуним радним временом, 10 сарадника са пуним радним временом, 10.913,78м2 бруто  простора за извођење наставе за укупно 1.075 студената у седишту.
Имајући у виду да је  високошколска установа испунила стандарде за акредитацију високошколске установе  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
[bookmark: _GoBack]Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

[bookmark: OLE_LINK14][bookmark: OLE_LINK15][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]УНИВЕРЗИТЕТ У НИШУ-ФАКУЛТЕТ СПОРТА И ФИЗИЧКОГ ВАСПИТАЊА са седиштем у УЛ. ЧАРНОЈЕВИЋЕВА БР.10 А, НИШ, ПИБ: 101756222, Матични број: 17265962, испуниo је стандарде за акредитацију високошколске установе, прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08).  
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

